Kegyelem nektek és békesség Istentől a mi Atyánktól és az Úr Jézus Krisztustól! Ámen

Jn 10, 11-16
*11Én vagyok a jó pásztor. A jó pásztor életét adja a juhokért. 12Aki béres és nem pásztor, akinek a juhok nem tulajdonai, az látva, hogy jön a farkas, elhagyja a juhokat, és elfut, a farkas pedig elragadja és szétkergeti őket. 13A béres azért fut el, mert csak béres, és nem törődik a juhokkal. 14Én vagyok a jó pásztor, én ismerem az enyéimet, és az enyéim ismernek engem, 15ahogyan az Atya ismer engem, én is úgy ismerem az Atyát, és én életemet adom a juhokért. 16Más juhaim is vannak nekem, amelyek nem ebből az akolból valók; azokat is vezetnem kell, és hallgatni fognak a hangomra, és akkor lesz egy nyáj, egy pásztor.*

Krisztus szeretett nyája!

Ma Jó Pásztor vasárnapja van, vagy, ahogy a latin elnevezés mondja az „Úr irgalma” vasárnap. Egy jól ismert kép, egy könnyen elképzelhető szóhasználat, de közben mégis, mintha lenne egy kis gond az értelmezésünkkel. Mert milyennek is gondoljuk, mit is jelent számunkra a Jó Pásztor, vagy épp az Úr irgalma?

Talán érthetőbb, vagy könnyebben megválaszolható, ha úgy kérdezem, hogy milyen a jó szülő? A jó szülő az, aki mindent megad a gyermekének, amit csak kér? Ez a jó szülő ismérve? Vagy az, hogy a ténylegesen jó irányába a lehető legteljesebb szeretettel segíti és vezeti a gyermekét? Milyen a jó szülő? Milyen a jó Pásztor?
Talán bőszen bólogatunk most a másodikra, de ugyanakkor nem azt követeljük sokszor az Úrtól, hogy inkább az első szerint legyen jó és irgalmas Atyánk? Hogy olyan legyen, aki mindent megad nekünk, amit csak kérünk? Egészséget, családot, vagyont, jó munkát, megbecsültséget, pihenést, sült galambot? Mindent, mi szemünk-szánk ingere?
Elkényeztetett gyerekek akarunk lenni, és bizony sokszor tényleg úgy is viselkedünk, úgy követelődzünk és fogalmazzuk meg az imáinkat is a szívünk mélyén, mint az elkényeztetett keresztények. Ha Isten szeret, ha az Úr irgalmas, akkor nekem jár ez is, meg az is, meg amaz is…

Pedig Isten nem babusgató, földi örömökkel elvakító, elaltató Atyánk akar lenni. Soha nem mondta, hogy ezt ígéri, csak mi ezt szeretnénk meghallani, amikor azt halljuk, hogy irgalom, vagy azt, hogy Ő jó Pásztorunk.
De Ő nem megad neked mindent, hanem odaad érted mindent. Mi a különbség?
Nem nekünk vesz meg bármit, amit megkívánunk, hanem minket vett meg – drága áron -, váltott meg mindentől, ami ránk vágyakozik.
Jézus nem ügyeskedéssel, szép gesztusokkal, csillogó ajándékokkal akar megvenni téged, a szeretetedet, hanem önmagát áldozta, hogy legyen lehetőséged Hozzá tartozni. Ahogyan Luther írja a Kis kátéban: „… minden bűntől, a haláltól és az ördög hatalmából megszabadított és magáévá tett, nem arannyal, sem ezüsttel, hanem szent és drága vérével, ártatlan szenvedésével és halálával…”.

Ő nem futamodott meg, Ő valóban vállalta ezt érted! A béres – ahogyan alapigénkben is olvastuk – elfut, de neki az csak egy munka, nem éri meg feltennie rá az életét. A jó pásztor a sajátjaira vigyáz, neki személyesen fontos minden bárány. Számára nem csak egy rossz pont lesz, egy kis levonás a fizetésből, ha egy elveszik, hanem igazi, mélyen megrázó fájdalom. Nem akar hagyni egyet sem elveszni, mert az olyan számára, mintha kiszakítanának belőle egy darabot. Elvennének tőle valamit, ami hozzá tartozik.
Ez az elveszett és megtalált példázatoknak a másik oldala. Ott azt mondja az ige Lukács evangéliumában: *„És ha megtalálta, felveszi a vállára örömében, hazamegy, összehívja barátait és szomszédait, majd így szól hozzájuk: Örüljetek velem, mert megtaláltam az elveszett juhomat.”*Amekkora öröm megtalálni, amekkora ünnep van egy megtérő miatt a mennyben, olyan nagy szomorúság és gyász van egy elveszett miatt Istennél.
És, ha a Jó Pásztor így bánkódik, ilyen mindent odaadóan küzd az elveszettekért, akkor talán ideje feltennünk magunknak is kérdést, hogy mi vajon bánkódunk-e így, küzdünk-e így egymásért, és a saját hitünkért?
Jézus azt mondja: „*14Én vagyok a jó pásztor, én ismerem az enyéimet, és az enyéim ismernek engem”*.
Ő ismer minket, Ő küzd, Ő meghalt és feltámadt értünk, de mi akarjuk Őt ismerni, vállaljuk, hogy hordozzuk a keresztünket, a szolgálatunkat? Hajlandóak vagyunk keresztet viselni egymásért, a nyájért?

Ismeri mindenki a híres jelmondatot Dumas *A három testőr* című regénye nyomán: „Egy mindenkiért, mindenki egyért!”. De éljük-e ennek a valóságát keresztényként? Krisztus mindenkiért, mindenki Krisztusért? Azaz Krisztus meghalt mindenkiért, mindannyiunk ügye hát a megváltás?
Mintha ez túlmutatna már a hétköznapi valóságunkon… Ez igaz is bizonyos értelemben, hiszen nem csak arról van már szó, hogy kedveskedem kicsit a másiknak, egy-egy szívességet bevállalok, hanem arról, hogy az Örök Élet Urához segítem-e a másikat, vagy inkább szinte kitúrom onnan mézes-mázos mosollyal az arcomon?
A Megváltó mindenkiért, mi mind az emberiség Örök Életéért! Tudjuk ezt mi is kiáltani? Igazi jelmondatunk ez, vagy megelégszünk a húsvéttól még halványan visszhangzó örömhírrel: Jézus mindenkiért meghalt és feltámadt? És mindezek után, alig kettő héttel a Feltámadás ünnepe után, mi is inkább azzal folytatjuk a mondatot, hogy Krisztus mindenkiért, mindenki énértem?

Pedig Jézus épp itt mondja ki az igében: „*16Más juhaim is vannak nekem, amelyek nem ebből az akolból valók; azokat is vezetnem kell, és hallgatni fognak a hangomra, és akkor lesz egy nyáj, egy pásztor.”*.
Más juhok, más akol is van. Más utak és más kereszthordozók is vannak, nem csak te! És Jézus az ő Pásztoruk, az ő Megváltójuk is.
Testvérek, amíg a másik emberre nézve csak egy másik templombajárót, egyháztagot, Istent keresőt, vagy épp tagadót látsz, addig nem tudod megélni a Jó Pásztornak a szeretetét, azt, hogy Ő hogyan is akar minket az Ő nyájának. Az elveszett testvéredet kell, hogy lásd minden emberben, akiért küzdeni akarsz körmöd szakadtáig, akiért megszakadna a szíved, ha a kárhozatba kerülne. Ilyen emésztő szeretet kellene, hogy ott égjen mindannyiunkban egymásért. És nem, ebbe nem kell beleőrülni, de így kellene tudnunk lépni, fáradozni, szolgálni egymásért, hogy valóságunkká lehessen, amit Jézus mond igénkben: „*hallgatni fognak a hangomra, és akkor lesz egy nyáj, egy pásztor.”*.
Legyünk így a Jó Pásztor nyája, legyünk így Isten szeretetének a közössége! Ámen